Κανονισμός (ΕΚ) αριθ. 1402/2001 της Επιτροπής

της 10ης Ιουλίου 2001

για την έκδοση πιστοποιητικών επαναχορήγησης για τις μη χρησιμοποιηθείσες ποσότητες των πιστοποιητικών που εκδόθηκαν για την εισαγωγή μπανανών στο πλαίσιο των δασμολογικών ποσοστώσεων για το πρώτο και δεύτερο τρίμηνο του 2001

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση των αγορών στον τομέα της μπανάνας(1), όπως τροποποιήθηκε τελευταία από τον κανονισμό (ΕΚ) αριθ. 216/2001(2), και ιδίως το άρθρο 20,

Εκτιμώντας τα ακόλουθα:

(1) Ο κανονισμός (ΕΚ) αριθ. 896/2001 της Επιτροπής(3) θεσπίζει τις νέες λεπτομέρειες εφαρμογής του κανονισμού (ΕΟΚ) αριθ. 404/93 για τη διαχείριση των δασμολογικών ποσοστώσεων κατά την εισαγωγή που προβλέπονται στο άρθρο 18 παράγραφος 1 του εν λόγω κανονισμού και εφαρμόζονται από την 1η Ιουλίου 2001.

(2) Για να διευκολυνθεί η μετάβαση από τις λεπτομέρειες εφαρμογής που θεσπίστηκαν από τον κανονισμό (ΕΚ) αριθ. 2362/98 της Επιτροπής(4), όπως τροποποιήθηκε τελευταία από τον κανονισμό (ΕΚ) αριθ. 1632/2000(5), για την περίοδο από την 1η Ιανουαρίου 1999 έως τις 30 Ιουνίου 2001, στις νέες λεπτομέρειες διαχείρισης των δασμολογικών ποσοστώσεων που θεσπίστηκαν από τον κανονισμό (ΕΚ) αριθ. 896/2001, είναι σκόπιμο να προβλεφθεί ότι τα πιστοποιητικά επαναχορήγησης εκδίδονται, με τους όρους του παρόντος κανονισμού, για τις μη χρησιμοποιηθείσες ποσότητες των πιστοποιητικών που εκδόθηκαν κατά τη διάρκεια των δυο πρώτων τριμήνων του έτους 2001. Με τον ίδιο στόχο, καθώς και για λόγους ευκολίας της διαχείρισης, είναι σκόπιμο να προβλεφθεί διαρκεια ισχύος αυτών των πιστοποιητικών επαναχορήγησης μεγαλύτερη από την περίοδο ισχύος που εφαρμόζεται συνήθως για τα πιστοποιητικά εισαγωγής.

(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της μπανάνας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Εκδίδονται πιστοποιητικά επαναχορήγησης για τις μη χρησιμοποιηθείσες ποσότητες των πιστοποιητικών που εκδόθηκαν για την εισαγωγή μπανανών στο πλαίσιο των δασμολογικών ποσοστώσεων που προβλέπονται στο άρθρο 18 του κανονισμού (ΕΟΚ) αριθ. 404/93 κατά τη διάρκεια του πρώτου και δεύτερου τριμήνου του 2001, με τους όρους του παρόντος κανονισμού.

Άρθρο 2

1. Τα πιστοποιητικά επαναχορήγησης εκδίδονται κατόπιν αιτήσεώς του, ανάλογα με την περίπτωση, του δικαιούχου ή του εκδοχέα του (των) πιστοποιητικού(-ών) που δεν χρησιμοποιήθηκε(-αν) εν όλω ή εν μέρει, η οποία υποβάλλεται από τις 20 έως τις 27 Ιουλίου 2001.

2. Η αίτηση επαναχορήγησης συνοδεύεται από το πρωτότυπο ή από το πιστοποιημένο αντίγραφό του (των) πιστοποιητικού(-ών) που δεν χρησιμοποιήθηκε(-αν) εν όλω ή εν μέρει κατά τη διάρκεια των δύο πρώτων τριμήνων του 2001, καθώς και από την απόδειξη της σύστασης εγγύησης ύψους 18 ευρώ ανά τόνο.

Οι εγγυήσεις που αφορούν τα πιστοποιητικά που δεν χρησιμοποιήθηκαν εν όλω ή εν μέρει καταπίπτει κατ' αναλογία των ποσοτήτων που δεν έχουν χρησιμοποιηθεί.

Η απόδειξη για τη σύσταση της εγγύησης, που αναφέρεται στο πρώτο εδάφιο, δεν απαιτείται για τις αιτήσεις πιστοποιητικού που υποβάλλονται από τους "νεοεμφανιζόμενους" εμπορικούς φορείς που καταχωρούνται κατ' εφαρμογή του άρθρου 8 του κανονισμού (ΕΚ) αριθ. 2362/98.

Άρθρο 3

Η αίτηση και το πιστοποιητικό επαναχορήγησης φέρουν, στη θέση αριθ. 20, την ένδειξη "πιστοποιητικό επαναχορήγησης - κανονισμός (ΕΚ) αριθ. 1402/2001".

Άρθρο 4

1. Τα πιστοποιητικά επαναχορήγησης εκδίδονται αμέσως.

2. Η διάρκεια ισχύος των πιστοποιητικών επαναχορήγησης αρχίζει κατά την ημερομηνία της πραγματικής έκδοσής τους και λήγει στις 7 Ιανουαρίου 2002.

Άρθρο 5

Οι ποσότητες που τίθενται σε ελεύθερη κυκλοφορία μέσω των πιστοποιητικών επαναχορήγησης που εκδίδονται κατ' εφαρμογή του παρόντος κανονισμού δεν καταλογίζονται στις διαθέσιμες ποσότητες που καθορίζονται στο άρθρο 28 παράγραφος 1 του κανονισμού (ΕΚ) αριθ. 896/2001.

Άρθρο 6

Οι αρμόδιες αρχές ανακοινώνουν στην Επιτροπή, το αργότερο στις 31 Αυγούστου 2001, τις ποσότητες που αποτελούν αντικείμενο των αιτήσεων πιστοποιητικών επαναχορήγησης.

Άρθρο 7

Ο παρών κανονισμός αρχίζει να ισχύει την τρίτη ημέρα από τη δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Ιουλίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 47 της 25.2.1993, σ. 1.

(2) ΕΕ L 31 της 2.2.2001, σ. 2.

(3) ΕΕ L 126 της 8.5.2001, σ. 6.

(4) ΕΕ L 293 της 31.10.1998, σ. 32.

(5) ΕΕ L 187 της 26.7.2000, σ. 37.